Worcester F 80 Distinctiones

91 Induunt electi Dei

Induunt electi Dei quidam cilicium penitencie in signum doloris, sicut mulier amisso marito vel filio induit lugubres vestes, sic anima que amisit Christum per peccatum, Gen. 37[:34]: Jacob *indutus est cilico, lugens filium suum multo tempore.* Psal. [103:1]: *Confessionem* peccatorum, *et decorem* virtutum *induisti*. Item Psal. [34:13]: *Ego autem, cum mihi* molestus essem *induebar cilicio*. Sed heu quia iusti econtra induunt pomposam vestem superbie, sic ille Luc. 16[:19]: *Homo quidam erat diues, qui induebatur*, etc.

¶ Et ex hoc sequitur illud Eccli. 13[:1]: *Qui communicauerit superbo induet superbiam,* sicut lana colorem tincture. Exemplum in Lucifero.

¶ Item electi Dei induunt saccum[[1]](#footnote-1) paciencie contra intemperanciam aduersitatis, sicut peregrini induunt sclamnam contra ventum et pluuiam, Prou. 31[:25]: *Fortitudo et decor indumentum eius.* Vere decora fortitudo tollerando vincere, nichil agendo superare. Et quidam econtra induunt togam iracundie et malicie, Psal. [108:18]: *Induit maledictionem sicut vestimentum*.

¶ Item electi induunt lanam misericordie ad hillaracionem pauperis, sicut arbor floribus fructibus, Colo. 3[:12]: *Induite vos sicut electi Dei viscera[[2]](#footnote-2) misericordie.* Psal. [64:14]: *Induti sunt arietes ouium*, id est, superiores et diuites, *et valles*, id est, pauperes, *abundabunt frumento*.

¶ Sed quidam econtra induunt tenebrosam nubem auaricie, Ysai. 50[:3]: *Induam celos tenebris*, id est, prelatos auariciis.

¶ Item electi induunt lumam et byssum mundicie, Prou. 31[:22]: *Byssus et purpura indumentum eius*. Sed econtra quidam induunt pollutam tunicam luxurie, Job 7[:5]: *Induta est caro mea putredine*, glossa, luxurie, *et sordibus pulueris*, id est, immundis affectionibus, *cutis mea aruit*, non habens humorem gratie, *et contracta est*, a bona operacione.

¶ Item electi induunt clamidem honeste conuersacionis in exemplum edificacionis, Rom. 13[:12-13]: *Induamur arma lucis*. *Sicut* vt *in die honeste ambulemus.*Verecundum est homini nobili induere vetusta et abrupta, Eph. 4[:23-24]: *Renouamini spiritu mentis vestre, et induite nouum*

/fol. 245ra/

*hominem*. Sed econtra quidam induunt confusionem scandali et ignominie, Psal. [108:29]: *Induantur qui detrahunt mihi pudore, et operiantur sicut diploide confusione sua*. Job 8[:22]: *Qui oderunt te* induantur confusione, id est, vndique confundantur a superiori, scilicet, propter penam dampnum, ab inferiori propter fetorem loci, anteriori propter acerbitem, a postiori propter perpetuitatem, a dextris et a sinistris propter horribilem societatem.

1. saccum ] Lambeth *corr.* sacunt F 80. [↑](#footnote-ref-1)
2. viscera ] Lambeth *om*. F 80. [↑](#footnote-ref-2)